
Kisminta modell használhatóságának kérdései a szivárgási tényező meghatározásánál

A Darcy-féle szivárgási tényező meghatározására számos lehetőség áll rendelkezésre. Empirikus és determinisztikus számítási eljárások születtek, melyek alkalmazhatósága, pontossága függ a rendelkezésre álló adatoktól, a vizsgált talaj típusától. A helyszíni és a laboratóriumi vizsgálatok egyaránt elterjedtek. Az építőmérnöki gyakorlatban leggyakrabban az építkezések megkezdése előtt, a munkatér víztelenítésének tervezéséhez van szükség arra, hogy minél pontosabban meghatározzuk ezt a talajfizikai jellemzőt. A helyszíni vizsgálatoknak fontos szerepe van a kitermelhető vízkészlet megállapításában is.
A gyakorlatban ritkán fordul elő olyan eset, amikor a helyszíni vizsgálathoz – ami jellemzően próbaszivattyúzás –, és annak kiértékeléséhez minden adat rendelkezésre áll, a vizsgált kút kialakítása és a mérés körülményei megfelelnek az elméletben feltételezettnek. A hiányos információk és az ideálistól eltérő adottságok következtében a számított szivárgási tényező és a kapcsolódó szivárgáshidraulikai paraméterek jelentősen eltérhetnek a valós értékektől.
Azt a célt tűztük ki, hogy különféle talajtípusokban, azok különbözőféleképpen történő keverésével, és a vizsgált anyakút kialakításának változtatásával laboratóriumi kismintakísérleteket végezve, és azok eredményeit feldolgozva, illetve numerikus modellezéssel megtámogatva, olyan következtetésekre jussunk, melyek hasznossá válnak a fent említett területeken. A mérések során a szemösszetételt és az anyakút jellemzőit folyamatosan változtatva igyekeztünk kialakítani a valósághoz közel álló helyszíni állapotokat.
A mérések elvégzésére kifejezetten erre a kutatómunkára készült, és a terepi tapasztalatokat is hasznosítva, egy 90°-os körcikk alaprajzú, 1,325 m sugarú, 1 m magas, hengerszimmetrikus modellt használtunk.
A numerikus modellekkel a terepi viszonyokat, illetve a kismintán végzett kísérleteket is szimulálni tudtuk. Így ellenőrizhettük a leggyakrabban használt számítási módszerek (Dupuit, Theiss, Cooper-Jacob) alkalmazhatóságának korlátait is.
Ezeken túlmenően vizsgálataink felhasználásával javaslatok tehetők a terepi vizsgálatok végrehajtásának elrendezésére (kutak száma, távolsága), módszereire (hagyományos próbaszivattyúzás, egy kutas vizsgálat, nyeletés), illetve a legjobban alkalmazható számítási módokra.
 



